Imtella' Settembru 6, 2021 L-ex plejer tal-futbol Franċiż Jean-Pierre Adams miet fl-għomor ta' 73 sena wara li kien ilu 39 sena f'koma. Adams kien daħal fi sptar f'Lyon biex issirlu operazzjoni fi rkupptejh f'Marzu tal-1982. Madankollu, minn dakinhar huwa baqa' qatt ma ġie f'sensih wara żball li kien sar meta ngħata l-loppju. Imwieled fis-Senegal, id-difensur lagħab kemm ma' Nizza u Paris St-Germain li fi stqarrija sellmu l-memorja tiegħu u ddeskrivewh bħala bniedem ta' kariżma u rispett. Dakinhar tal-operazzjoni, bosta ħaddiema fil-qasam tas-saħħa kienu bi strajk. Madankollu, l-operazzjoni tiegħu saret xorta waħda. L-anestesista kellu f'idejh tmien pazjenti fosthom Adams. Huwa kien taħt is-superviżjoni ta' apprentist li aktar tard iddikjara li ma kienx kapaċi jwettaq ir-responsabbiltà li ġiet fdata lilu. Fil-fatt bejn l-anestestista u l-apprentist saru bosta żbalji li wasslu biex Adams isofri minn attakk tal-qalb u ħsara f'moħħu. Kien biss f'nofs id-disgħinijiet li l-anestesista u l-apprentist ġew ikkastigata għal għemilhom – sentenza sospiża ta' xahar ħabs u multa ta' €750. Huwa ġie rrilaxxat mill-isptar 15-il xahar wara l-operazzjoni u minn dakinhar kienet martu Bernardette li baqgħet tieħu ħsiebu sal-aħħar nifsijiet ta' ħajtu. Minkejja li kien fi stat veġetattiv, martu Bernardette qatt m'għaddielha minn moħħha li titfi l-magni li kien imqabbad magħhom żewġha, qal il-ġurnalist sportiv tal-BBC Piers Edward. Fil-fatt għal madwar 40 sena sħaħ, hija ħadet ħsieb lil Jean-Pierre lejl u nhar, fejn kienet tbiddillu ħwejġu u ssajjarlu, u qatt ma nsiet tagħtih rigali u titkellem miegħu ta' spiss f'ġest ta' mħabba bla qies.